Tramp bilan uchrashuvga kelgan Kuvayt amiri AQShda shifoxonaga yotqizildi

AQSh prezidenti Donald Tramp bilan uchrashuvga AQShga kelgan Kuvayt amiri shayx Saboh al-Ahmad al-Jobir as-Saboh tibbiy ko‘rikdan o‘tish uchun shifoxonaga yotqizildi. Shu sababli 90 yoshli amirning Tramp bilan rejalashtirilgan uchrashuvi keyinga qoldirildi. Bu haqda KUNA axborot agentligi xabar berdi. 
Kuvayt amiri va Tramp 12 sentyabrda Oq uyda uchrashishlari kerak edi. Tramp matbuot xizmatida ma'lum qilinganidek, tomonlar Yaqin Sharq mintaqasidagi vaziyatning rivojlanishi, xavfsizlik masalalari bo‘yicha hamkorlik va terrorchilikka qarshi kurashni muhokama qilishni rejalashtirishgandi.   
Ta'kidlanishicha, ikki yetakchi uchrashuvining yangi sanasi keyinroq ma'lum qilinadi.